 1  Abbates qui anno quo venire debent ad Capitulum modo quolibet excusantur, sequenti anno venire non omittant, inde veniam petituri.  2  Sicut prohibitum est ut nullus electionis suae causam prosequatur, sic quoque districte prohibetur ut nullus depositionis suae causam prosequi audeat ; vicini autem abbates, si quem iniuste depositum audierint, denuntiare studeant Capitulo generali.  3  Nullus alicui pecuniam tribuat subsidium vel quadrigas aut vecturas accommodet ad villarum vel castrorum munitiones faciendas vel ad machinas seu arma in expeditione deferenda ; quod si quis facere praesumpserit in sequenti Capitulo inde veniam petat ad Capituli generalis arbitrium puniendus.  4  Sententiae de esu carnium anno praeterito latae hoc additur, ut abbates qui quacumque de causa carnes comederint, in Capitulo generali veniam inde petant.  5  Provideant cellerarii et portarii Ordinis, ac magistri et hospitalarii grangiarum, ut mulierculae notam ferentes prostitutionis a portis domorum Ordinis, quanto longius fieri poterit, repellantur, alioquin ipsi graviter puniantur.  6  Omnes moniales Ordinis quaecumque sint loquantur de confessione per fenestram ad hoc, prout statutum est, deputatam, praeter graviter infirmantes et exceptis visitatoribus cum quibus in capitulo loqui possunt.  7  Omnes fugitivi Ordinis nostri qui modo extra Ordinem sunt vel a modo exierint, nisi infra septem dies redierint omnium quos invenerint ultimi semper erunt, et monachi si bis exierint numquam promoveantur in abbates.  8  Districte praecipitur ut novitates et superfluitates in picturis, in sculpturis, in aedificiis, in vestibus pretiosis et aliis similibus, quae deformant antiquam Ordinis honestatem ab omnibus domibus Ordinis penitus evellantur, nec abbates nec alii de Ordine sibi emant de cetero palefridos precio summam XX librarum turonensium excedente, et haec omnia patres abbates in visitationibus diligenter inquirant et faciant firmiter observari.  9  Pueri euntes assidue cum personis Ordinis non deferant cultellos acuminatos, nec vestes varias, nec serta in capitibus, nec chryrotecas in manibus, sed mitanas, qui aliter se habentes secum duxerint, omni sexta feria sint in pane et aqua ; utantur tamen pueri vestibus quas nunc habent.  10  Sententiae anno praeterito latae de visitatoribus haec subtrahitur clausula : si vero abbates et monachi in aliqua re sint discordes, debet abbatis sententia praevalere, etc.  11  Quia de emissione monachorum et conversorum multa emergunt animarum pericula et gravamina domorum, districte praecipitur abbatibus universis ut sententia XV distinctionis 1224 : de non emittendis, nullatenus teneatur.  12  Sententiae de non recipiendis novitiis infra annos hoc additur, ut novitii infra tempus statutum a modo recepti eiiciantur a visitatoribus, et abbates qui tales receperint, quanto tempore eos tenuerint, tanto tempore omni sexta feria sint in pane et aqua. In recipiendis a modo tanta in litteratura, in probatione spirituum, si ex Deo sint, diligentia adhibeatur, ut cedere possint ad utilitatem Ordinis et honorem.  13  Episcopo Erelenensi cui plenarium concessum est servitium, quia decessit, debitum persolvatur.  14  Anniversarium bonae memoriae Berengariae, quondam Anglorum reginae, et comitissae Campaniae sororis eius, sicut eis promissum fuit, decimo kalendas ianuarii celebretur insimul.  15  Item comitissae Flandriae conceditur ut in omnibus domibus Ordinis in terra sua de Flandria aut de Annonia eius anniversarium post ipsius obitum celebretur.  16  Abbatiae Sancti Salvatoris de Monte Amiato, gradus in ordine annorum conceditur, sexaginta.  17 *Aspice Domine, Salve regina* cum tribus collectis et *Deus venerunt gentes* amplius non dicantur.  18  Petitio domini Iacobi electi Praenestini, de faciendo pro eo plenario servitio post obitum eius exauditur.  19  Domino Petro de Janicuria conceditur una missa post eius obitum per Ordinem universum.  20  Supplicetur domino comiti Flandriae per litteras, per abbates de Alna et de Camberone pro abbatia cuius inspectio commissa fuit anno praeterito eisdem abbatibus et [quid] inde factum fuerit sequenti anno Capitulo generali renuntient.  21  Abbas Mellifontis qui monachum suum Malachiam, cuius malitiam non debuit nec potuit ignorare, permisit remanere cum archiepiscopo Armacano, tribus diebus sit in levi culpa, uno eorum in pane et aqua, et infra mensem postquam ad domum suam reversus fuerit, dictum monachum ad claustrum suum revocet, qui absque licentia Capituli generalis inde egredi non praesumat, nisi tantummodo cum conventu, et si mandato Capituli noluerit *obedire,* sententiis conspiratorum et eorum qui appellant denuncietur subiacere, quibus videlicet sententiis idem monachus fuerat innodatus quoniam de multa benignitate Ordinis beneficium obtinuit reconciliationis.  22  Iniungitur abbati de Revebi ut denuntiet filio suo abbati de Valle Florida, quod si fuit Romam sine licentia secundum formam Ordinis obtenta, et poenitentiam non egit in Usibus constitutam, tanto tempore sit in omni sexta feria in pane et aqua quanto tempore eundo et redeundo moram fecit, et anno suo veniat ad Capitulum inde veniam petiturus.  23  Abbas de Monte Ramorum qui vocatus non venit ad Capitulum, et officio cessit abbatis debita licentia non obtenta, per patrem abbatem ad locum suum redire compellatur, aut idem pater abbas diligenter inquirat causam eius, et eum prout meruit puniat, ac de ipso faciat quod secundum Deum loco et personae noverit expedire.  24  Abbas Sancti Thomae, qui non renuntiavit quod ei anno praeterito fuit iniunctum a Capitulo generali, tribus diebus sit in levi culpa, uno eorum in pane et aqua. Hoc ei vel per se vel per visitatorem, si quem mittendum duxerit, abbas de Roseriis, pater eius [denuntiet].  25  Causa quae vertitur inter abbates de Alcubatia et de Carrazeto infra sequens Capitulum per ipsos abbates quibus anno praeterito fuit commissa pace vel iudicio terminetur ; abbas vero de Carrezeto, qui in Capitulo et coram Diffinitoribus non simpliciter prout debuit, sed tergiversando respondit, tribus diebus sit in levi culpa, uno eorum in pane et aqua.  26  Abbates Bonaecumbae et Bonaevallis qui per cavillationes advocatorum quos secum habebant ausi sunt causae suae processum impedire, tribus diebus sint in levi culpa, uno eorum in pane et aqua ; causa vero per abbates Fontisfrigidi, Vallis-magnae et Loci Dei infra sequens Capitulum pace vel iudicio terminetur.  27  Super enormi facto Hyberniensium ; de abbate ab eis interfecto et de alio exulato, mittatur ad dominum Papam ad eius consilium pariter et auxilium implorandum, ut et ipso scribat principi terrae et aliis quibus et qualiter viderit expedire.  28  Negotium domus Montis Sanctae Mariae pro qua petit aliam abbas alibi construi, comittitur Sanctae Crucis in Austria, Sancti Godardii et de Bocan abbatibus, qui inde statuant quod secundum Deum et Ordinis instituta noverint expedire.  29  Abbas de Villari qui licet generalem consensum vendendi possessiones aliquas a patre abbate et conventu suo habuerit, villam tamen minus discrete et sine speciali conventus sui vel saltem seniorum suorum consilio vendidit, sex diebus sit in levi culpa, duobus eorum in pane et aqua.  30  Abbates de Sturceburnae, de Utrina Valle et de Vuarneviler, qui gravia et enormia crimina abbati de Villario imponere praesumpserunt, a quibus per inquisitores a generali Capitulo missos inventus est immunis, qui etiam asseruerunt litteris suis patentibus se eorumdem criminum in animabus suis testes esse et coram Diffinitoribus recognoverunt se de ipsis criminibus nisi de auditu nihil scire ; licet viri sint magni nominis, tum quia iusti iudicii gladius nulli parcit, deponuntur in instanti. Inhibetur etiam eis ne aliquam earumdem quatuor domorum, videlicet de Sturceburnae, de Utrina Valle, de Vuarneviler et de Villario, de cetero ingredi audeant, et per annum abstineant ab altaris officio, et numquam promoveantur in abbates, nisi de licentia Capituli generalis.  31  Conceditur abbati de Cerreto quod recipiat monasterium Sancti Stephani de Cornu, pro quo associando Ordini dominus Papa scribit.  32  De expensis quas fecerunt visitatores a Capitulo generali in Hyberniam, committitur abbati de Saviniaco ut ipse inde statuat quod censerit esse iustum.  33  Abbas de Firmitate qui non punivit eos qui carnes ministraverunt mulieribus in domo coniuncta clausurae abbatiae, tribus diebus sit in levi culpa, et qui ministraverunt, aut quorum iussione hoc factum fuit, sex diebus. Provideat etiam idem abbas ut numquam de cetero mulieres hanc domum ingredi permittantur.  34  Quia conventus de Surio, de Castro Dei, de Petra fertili, noluerunt recipere visitatores a patre suo abbate de Furnesio missos, priores, suppriores, cellerarii, et subcellerarii domorum earumdem ab introitu ecclesiae arceantur et omni sexta feria sint in pane et aqua ; deinde ad dictam domum matrem suam veniant super hoc satisfacturi ad arbitrium dicti patris ; conventus quoque earumdem trium domorum omni sexta feria in pane sint et aqua, donec id compleatur. Abbas autem Mellifontis hoc eis denuntiet.  35  Petitio principis Ruianorum de abbatia monachorum nostri Ordinis exauditur. Abbas autem Campensis conventum illuc mittat cum viderit expedire.  36  Iniungitur abbati de Scala Dei ut assumptis duobus abbatibus de filiis suis, accedant ad domum de Ferola in plenario potestate, et inquirant diligenter de traditione duorum castrorum quae facta fuisse dicitur ab abbate, si ipsum vel aliquos alios de Ordine culpabiles ex hoc invenerit, digne pro meritis puniat, et quod inde fecerit anno sequenti renuntiet Capitulo generali.  37  Quaestio de maioritate domorum de Gauellaia et Furnesio committitur Cisterciensi… abbatibus, pace vel iudicio terminanda.  38  Abbas Sancti Petri de Gomerel non venit hoc anno ad Capitulum cum venire debuisset, abbas Sancti Prudentii ei denuntiet ut faciat poenitentiam in Usibus constitutam.  39  Abbas de Sacramenia qui similiter non venit, faciat eamdem poenitentiam et hoc ei denuntiet abbas de Spina.  40  Abbas quoque de Fiterio non venit ; renuntiet abbas de Oliva ut agat poenitentiam praetaxatam.  41  Abbas Montis Salutis qui nec venit, eandem poenitentiam agat, et hoc ei abbas de Saltu novali [denuntiet].  42  Abbas de Ribeto similiter non venit ; abbas de Gondonio ei denuntiet ut agat poenitentiam supra determinatam.  43  Conversi Firmitatis qui cum comite Cabilonensi morantur, infra festum Omnium Sanctorum revocentur.  44  Petitio domini Papae de abbatia monialium de Coeli Porta Ordini associanda, propter ipsius reverentiam exauditur.  45  Abbati Casenovae conceditur ut in grangia Sancti Bartholomei quae fuit quondam abbatia, tres monachi habeantur, qui possint ecclesiae, quae ibi est, divinum officium celebrare.  46  Petitio domini Viennensis de festo beati Antonii faciendo cum duodecim lectionibus et duabus missis in domo Bonaevallis, exauditur.  47  Abbas de Campolilorum, in cuius domo ducissa Austriae est ingressa, et non fecit poenitentiam in Usibus institutam nec veniam inde petiit in Capitulo, sit tribus diebus in levi culpa.  48  Inspectio abbatiae quam vult fundare archiepiscopus Golossensis, committitur abbatibus de Sancto Godardo, de Cycadorum et de Pelesio qui circumstantiis omnibus diligenter conspectis, mittant illuc conventum de domo de Bocham, auctoritate Capituli ulterius non expectata, si ita viderint expedire.  49  Abbates Vallebonae et de Mataplana qui per litteras hoc anno se excusaverunt, sequenti anno veniant ad Capitulum, omni occasione remota, inde veniam petituri. Abbas de Spina hoc eis denuntiet.  50  Petitio vero abbatis Ursicampi de faciendo festo dicti sancti in domo sua cum duodecim lectionibus et duabus missis et utrisque vesperis, exauditur. Abbati etiam Longipontis conceditur ut cum duodecim lectionibus et una missa in domo sua celebretur omni anno in posterum solemnitas supradicta.  51  Petitio domini Regis Angliae de faciendo festo sancti [Eduardi] regis cum duodecim lectionibus in cunctis abbatiis Angliae exauditur ; specialem tamen historiam non habeant, sed communiter sicut unius martyris.  52  Negotium de recipienda abbatia Sancti Gregorii in Urbe totum domini Papae beneplacito committatur ; cui tamen ita diligenter scribatur et honeste quod Ordo notari de cupiditate nequeat vel de ambitione.  53  Verbum illud quod ponitur distinctione secunda quod abbates monacham non benedicant, intelligendum est de benedictione illa solemni quae consecratio dicitur, et pertinet ad solos episcopos ; benedictionem illam quae fit super novitios Ordinis elapso anno probationis ad mutationem status, faciant super moniales patres abbates et visitatores ipsarum, vel alii abbates Ordinis nostri tantum de ipsorum licentia speciali. 